**SPAREBANKEN NORGES VILLVINPRIS 2025**

Juryens motivering:

Først vil vi i juryen takke Villvin for det ærefulde hverv at få lov til at finde årets prismodtager. Blandt de 80 udstillere på markedet har der været et generøst udvalg af kompetente kunsthåndværkere at vælge imellem. Dog er vi alle tre enige om årets prismodtager, der arbejder med et ydmygt materiale, som hun selv skaber. Årets prismodtager har deltaget på markedet igennem flere år og er ekstrem kreativ, eksperimenterende og mangfoldig i sit udtryk, der spænder bredt mellem det funktionelle og det kunstneriske. Hendes mangeårige erfaring sætter sig igennem i det åbne, men sikre blik på sit materiale og måden hun arbejder med det på: I kompositioner, i fortællinger og i den udforskende nysgerrighed, hun bringer for dagen.

Vi i juryen er imponerede over, hvordan årets prismodtager kan tage et så simpelt, banalt og ja, nærmest profant materiale som papir og forædle det til smykker og kunstværker. Det er både grafisk, organisk, magisk, underfundigt, poetisk og humoristisk. Flere er måske skeptiske i mødet med hendes smykker, der ikke er skabt i ædle metaller, men med papir som bærende afsæt. Men det behøver man ikke være, for værkerne er hårdføre og har en særlig sanselighed over sig, der sammen med timerne, det har taget at skabe dem, giver smykkerne deres særlige værdi.

Årets prismodtager modtager anerkendelsen for år efter år at blive ved med at skabe små mesterværker i et bærekraftigt materiale, der i vores tid har fået en særlig betydning. Vi bruger ikke længere den samme mængde af papir som tidligere. Vi tænker os om, når vi printer, og mange læser i dag deres avis på nettet. Det stiller nye krav til papiret, der i hendes formgivning og praksis får ny betydning og nye formål. Håndværket og detaljeringsgraden er ekstrem høj og præcis, og kontrasterne mellem de stramme, enkle, men farverige skulpturer og billeder og de mere fabulerende smykker er nydelig og altid grafisk.

At være kunsthåndværker betyder i det flestes tilfælde, at man lever og dør med sit materiale og sit virke. Derfor er det at være kunsthåndværker ofte et eksistentielt anliggende. Man tænker nye tanker til sin praksis, mens man går en tur, laver mad, taler med familie og venner, eller når man rejser og oplever. Man ER sit håndværk og sit materiale, som man er i dialog med dag efter dag – år efter år.

Det fornemmer man i høj grad hos årets prismodtager, der med papiret som sit materiale aldrig står stille i sin formgivning og forædlingen af det. Det vil vi i juryen gerne anerkende, ligesom vi gerne vil give opmærksomhed til denne niche indenfor kunsthåndværket.

Årets prismodtager er Jette Nørregaard.   
Stort tillykke med Sparebanken Norges Villvinpris 2025.